Vrou kritiek ná brand in Potchefstroom | Netwerk24
Vrou kritiek ná brand in Potchefstroom
Deur Dennis Delport 03 Desember 2019 17:20
Cielie Lewis (68) is in 'n kritieke toestand in die waakeenheid van 'n hospitaal in Potchefstroom ná 'n brand by die Amelia-nasorgsentrum vir gestremdes.
Die ingang na die Amelia-nasorgsentrum in Potchefstroom waar 'n huisma in 'n kritieke toestand is ná 'n brand in een van die kombuise. Foto: Facebook
Russel Meiring, woordvoerder van ER24, het die voorval bevestig.
"ER24 het met ons aankoms die vrou in 'n rolstoel aangetref nadat personeel haar gered het. Sy het nie sigbare beserings gehad nie, maar ernstige interne beserings opgedoen weens rookinaseming."
Volgens Hans Kleyn, instrukteur by die sentrum, het die brand in die kombuis van een van die wooneenhede ontstaan. 'n Pan met olie op die stoof was vermoedelik die oorsaak van die brand. Die kombuis is erg beskadig deur die brand.
"Een van die tuinwerkers het my gekontak by die werkswinkel waar ek toesig hou. Ek het net die woord brand gehoor en dadelik die brandblusser gegryp," sê Kleyn.
Hy sê daar was geweldig baie rook in die eenheid. "Die huiswerker van daardie eenheid het ook fluks opgetree om die brand te probeer blus."
Daar woon 16 inwoners in elke eenheid. Die huiswerker het hom egter ingelig dat nog 'n vrou in die huis is, sê Kleyn.
"Toe ek weer in die huis kom het ek die vrou op die grond gekry. Dit was die huis-ma gewees," sê Kleyn.
"Ons het haar in 'n rolstoel gesit en uit die huis gestoot."
"Die ambulansdienste was vinnig hier gewees. Hulle het haar lewe gered," sê Lizelle de Kock, een van die sentrum se personeellede.